ชงครม.อนุมัติตั้งผอ.สลากฯ เบญจาโต้สตง.
คลังเดินหน้าตั้ง ผู้อำนวยการสลากฯ ไม่สน สตง. พร้อมตั้งประสงค์นั่ง ผู้อำนวยการ สคร.นั่งประธานเอ็กซิมแบงก์
30 ต.ค. 2565

คลังเดินหน้าตั้ง ผู้อำนวยการสลากฯ ไม่สน สตง. พร้อมตั้งประสงค์นั่ง ผู้อำนวยการ สคร.นั่งประธานเอ็กซิมแบงก์
แหล่งข่าวจากกระทรวงการคลัง กล่าวว่า ในการประชุมคณะรัฐมนตรี วันที่ 22 พ.ย. จะเสนอแต่งตั้ง นายสมชาติ วงศ์วัฒนศานต์ เป็นผู้อำนวยการสำนักงานสลากกินแบ่งรัฐบาลแทน นายวันชัย สุระกุล ที่ลาออกไป
นอกจากนี้ จะเสนอแต่งตั้ง นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เป็นประธานคณะกรรมการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) แทนที่นายนริศ ชัยสูตร อธิบดีกรมธนารักษ์ 
นางเบญจา หลุยเจริญ อธิบดีกรมสรรพสามิต ในฐานะประธานสลากกินแบ่งรัฐบาล เปิดเผยว่า แม้สำนักงานการตรวจเงินแผ่นดิน (สตง.) จะออกหนังสือด่วนที่สุด ที่ ตผ 0014/338 ลงวันที่ 18 พ.ย. 2554 ส่งถึง รมว.คลัง เพื่อขอให้ทบทวนคำสั่งเลื่อนการอนุมัติการลาออกจากตำแหน่งของ นายวันชัย สุระกุล จากวันที่ 1 ต.ค. เป็นวันที่ 1 ธ.ค. 2554 นั้น ว่าเป็นการใช้อำนาจโดยไม่ชอบตามกฎหมาย แต่จากการหารือกับฝ่ายกฎหมายได้ข้อสรุปแล้วว่า การขยายเวลาการลาออกของนายวันชัยสามารถดำเนินการได้ ไม่ขัดกฎหมาย พระราชบัญญัติ (พ.ร.บ.) สำนักงานสลากฯ และ พ.ร.บ.คุณสมบัติมาตรฐานฯ